አቶ ሳኒ፡- የግብይት ሥርዓቱን ከማዘመንና ከማቀላጠፍ አኳያ ተግባራዊ ሊደረጉ ከሚገባቸው ጉዳዮች መካከል አንዱ ብቃት ያላቸው ተዋንያንን ማፍራት ነው፡፡ ንግድ ሚኒስቴር የንግድ ፈቃድ ከመስጠት አኳያ በግብይት ሥርዓቱ ውስጥ አስተዋጽኦ የሌላቸውና ልምድ የሌላቸው ሰዎች የሚገቡበትና ራሳቸውም ችግር ውስጥ የሚወድቁበት፣ ግብይቱንም የሚያበላሹበት ሁኔታ ነበር፡፡ ስለዚህ ከዚህ በኋላ እንዴት ነው የቡና ኤክስፖርት ፈቃድ መስጠት ያለብን? የብቃት ማረጋገጫ የሚሰጠው ደግሞ የእኛ ባለሥልጣን ነው፡፡ የብቃት ማረጋገጫችንስ ምን ላይ መመሥረት አለበት? የሚሉ በቅብብሎሽ ሥራዎችን እየሠራ ነው፡፡ ስለዚህ ቡናና ሻይ ባለሥልጣን ከተቋቋመ በኋላ በግብይት ሒደቱ ውስጥ የነበሩ አካላት የግብይት ሥርዓቱን በመገንባት ድምፅ እንዲኖራቸው፣ ሐሳብ እንዲያካፍሉ ጭምር ተደርጓል፡፡ የግብይት ሒደቱ አጭር፣ ወጪ ቆጣቢና ፍትሐዊ እንዲሆን ለማድረግ የሚያነሱዋቸውን ሐሳቦች ወስደን ሥራ ላይ እንዲውልና ለሚመለከተው አካል ተልዕኮ በመስጠት ትልቅ መድረክ ፈጥረናል፡፡ ይህ ትልቅ ስኬት ነው፡፡ አሁን የለየናቸው ችግሮችና ማነቆዎች ከተፈቱ አቅራቢውን፣ ኤክስፖርተሩን፣ አርሶ አደሩንም ሆነ ሌላውን ተጠቃሚ ስለሚያደርግ መሠረታዊ ችግሮች እንፈታለን ማለት ነው፡፡ ከዚህ ጎን ለጎን ከእነዚህ ተቋማት የተውጣጣ ቡድን አቋቁመናል፡፡
